Yhdysvaltojen dollari on päätynyt samalle tasolle, millä se oli joulukuussa 2014.

Dollarin kurssi on tullut rytinällä alas huippulukemista, joissa se oli Trumpin valinnan jälkeen joulukuussa 2016.

USA:n hallinto on halunnut valuutan heikkenevän, koska se ruokkii vientiä.

Video: Miten Trumpin Amerikka ensin -politiikka otetaan vastaan Davosissa?

Viime vuoden alussa alkanut dollarin kurssin alamäki on jatkunut tänä vuonna. Viimeisimpänä laskun kimmokkeena toimivat USA:n valtiovarainministeri Steven Mnuchinin kommentit Davosissa.

Mnuchin sanoi keskiviikkona, että " heikko dollari on ilmiselvästi hyväksi meille, koska se liittyy ulkomaankauppaan ja mahdollisuuksiin " . Hän toisti kantansa vielä torstaina. Reilun kahdenkymmenen vuoden ajan maan valtiovarainministerit ovat sanoneet, että vahva valuutta on USA:lle hyväksi.

Joulukuun lopulla 2016 dollari oli euroon nähden kovimmassa kurssissaan sitten vuoden 2003, jolloin sen arvo oli 0,96 euroa. Keväällä alkoi jyrkkä lasku, jonka seurauksena valuutta painui. Euroon verrattuna dollarin arvo oli tänään heikoimmillaan enää 0,80 euroa. Toisin päin käännettynä eurolla sai liki 1,25 dollaria.

Kyse ei ole yksin euron ja euroalueen talouden nykyisestä vahvuudesta vaan myös dollarin heikkoudesta. Amerikkalaisvaluutan arvoa kuuteen merkittävään valuuttaan vertaava indeksi oli niin ikään alimmillaan sitten joulukuun 2014.

Dollari ei ole kertaakaan - sitten vuoden 2003 - menettänyt vuodessa yhtä paljon arvostaan muihin valuuttoihin nähden.

USA:n valtiovarainministeri Steven Mnuchin otti torstaina osaa paneelikeskusteluun Sveitsin Davosissa yhdessä Kansainvälisen valuuttarahaston IMF:n johtajan Christine Lagarden kanssa. EPA / AOP

Trump halusi heikomman valuutan

Kurssilaskuun vaikuttaa monia tekijöitä. Talousasiantuntijat pitävät erityisesti euroalueen ja muiden maiden keskuspankkien kiristyvää rahapolitiikkaa ja oletettavasi kasvavia ohjauskorkoja syyksi sille, että moni muu valuutta vahvistuu.

Taustalla on myös muun muassa Donald Trumpin hallinnon protektionistinen politiikka. Presidentti on itse sanonut viime vuonna Wall Street Journalille, että hän suosii dollaria, joka ei ole liian vahva.

- Olen nähnyt vahvoja dollareita ja suoraan sanoen, siitä huolimatta että se kuulostaa hyvältä, paljon huonoja asioita sattuu vahvan dollarin kanssa, Trump sanoi WSJ:lle viime heinäkuussa.

Trumpin valinnan jälkeen dollari voimistui, mutta nyt ne voitot ovat tiessään. USA:n poliittinen epävarmuus on asiantuntijoiden mukaan vaikuttanut myös sijoittajiin, jotka eivät luota Trumpin talouslinjaan. Edes hiljattain tehdyt veroleikkaukset eivät ainakaan vielä ole muuttaneet suuntaa ja laskua ruokkivat hiljattain aurinkopaneeleille ja pesukoneille lätkäistyt protektionistiset tuontiverot.

Bloombergin mukaan Trumpin virkaanastujaisten jälkeen euro on vahvistunut dollariin verrattuna 15,2 prosenttia, Tanskan kruunu 15,1 prosenttia ja jopa Brexit-epävarmuudesta kärsivä brittipunta 13,9 prosenttia.

Laajemmassa kontekstissa pitää huomioida, että dollari on edelleen kohtalaisen korkealla, kun tarkastellaan vuoden 2008 talouskriisin jälkeistä aikaa. Dollari alkoi nousta toden teolla vuonna 2011, jolloin USA:n talous alkoi elpyä kovemmilla kierroksilla muihin rikkaisiin maihin verrattuna. Mnuchin totesikin, etteivät valuuttaheilahtelut huolestuta häntä.

- Pitkällä tähtäimellä dollarin vahvuus on heijaste USA:n talouden vahvuudesta ja siitä faktasta, että se on ja tulee jatkossakin olemaan ensisijainen varantovaluutta, Mnuchin sanoi Davosissa.

Trumpin on määrä puhua talousfoorumille perjantaina USA:n talouspolitiikasta. Hän on ensimmäinen Davosiin matkustanut USA:n presidentti sitten Bill Clintonin vuonna 2000.